Go háirithe, is éard a bheartaítear leis an athbhreithniú ar an Treoir maidir le hInnealra aghaidh a thabhairt ar na saincheisteanna seo a leanas: (i) sa Treoir maidir le hInnealra, ní chumhdaítear go leordhóthanach na rioscaí nua a bhaineann le teicneolaíochtaí atá ag teacht chun cinn; (ii) éiginnteacht dhlíthiúil mar gheall ar easpa soiléireachta maidir leis an raon feidhme agus na sainmhínithe; agus bearnaí sábháilteachta a d’fhéadfadh a bheith i dteicneolaíochtaí traidisiúnta; (iii) forálacha neamhleora le haghaidh meaisíní ardriosca; (iv) costais airgeadaíochta agus chomhshaoil mar gheall ar dhoiciméadacht fhairsing pháipéarbhunaithe; (v) neamhréireachtaí le píosaí eile de reachtaíocht an Aontais maidir le sábháilteacht táirgí; agus (vi) éagsúlachtaí sa léirmhíniú de bharr trasuí.

Is iad seo a leanas cuspóirí ginearálta an Rialacháin maidir le hInnealra: (i) saorghluaiseacht innealra laistigh den mhargadh aonair a áirithiú; agus (ii) ardleibhéal cosanta a áirithiú d’úsáideoirí innealra agus do dhaoine eile atá ina chóngar. Ba é ba chonclúid na meastóireachta REFIT ar an Treoir maidir le hInnealra (SWD (2018)160) go bhfuil an Treoir ábhartha, éifeachtach, éifeachtúil agus comhleanúnach den chuid is mó. Ba é ba chonclúid don mheastóireacht freisin go bhfuil breisluach AE ag baint leis an Treoir maidir le hInnealra ach áitíodh go raibh gá le feabhsuithe sonracha agus le simpliú a dhéanamh uirthi. Sonraíodh sa mheastóireacht go gcumasaíonn an Treoir maidir le hInnealra forbairtí teicneolaíocha sa ré dhigiteach, ós rud é gurb iad prionsabail an ‘chur chuige nua’ is bhonn leis an Treoir (ciallaíonn an ‘cur chuige nua’ go leagtar síos buncheanglais éigeantacha sa reachtaíocht, rud a fhágann go socraíonn eagraíochtaí um chaighdeánú na sonraí teicniúla is gá chun na ceanglais sin a chomhlíonadh). Mar sin féin, áitíodh sa mheastóireacht go bhfuil gá le hanailís bhreise ar an Treoir maidir le hInnealra chun gur féidir í a mheasúnú amach anseo ó thaobh a héifeachtúlachta agus a sainoiriúnachta de. San anailís bhreise sin, ba cheart forbairtí sa digitiú a chuimsiú, amhail idirlíon na rudaí nithiúla, an intleacht shaorga (IS), agus glúin nua na róbat uathrialaitheach.

Mar chuid de Chlár Oibre an Choimisiúin 2020 faoin tosaíocht ‘Eoraip atá oiriúnach don Aois Dhigiteach’, tá sé beartaithe ag an gCoimisiún athbhreithniú a dhéanamh ar an Treoir maidir le hInnealra (Treoir 2006/42/CE). Cabhróidh an t-athbhreithniú sin leis an aistriú digiteach agus le neartú an mhargaidh aonair araon. I mí Feabhra 2020, d’fhoilsigh an Coimisiún páipéar bán maidir leis an intleacht shaorga a raibh tuarascáil ag gabháil leis dar teideal Tuarascáil ar na himpleachtaí sábháilteachta agus dliteanais a bhaineann leis an Intleacht Shaorga, Idirlíon na Rudaí Nithiúla agus an róbataic. Ba é ba chonclúid don tuarascáil go bhfuil roinnt bearnaí nach mór aghaidh a thabhairt orthu i reachtaíocht reatha an Aontais maidir le sábháilteacht táirgí – go háirithe an Treoir maidir le hInnealra.

Is píosa reachtaíochta um shábháilteacht táirgí í an Treoir maidir le hInnealra a bhfuil sé mar aidhm di ardleibhéal cosanta a áirithiú d’oibrithe, do thomhaltóirí agus do dhaoine eile atá i gcóngar trí dhíriú ar shábháilteacht an innealra féin, agus ar an gcaoi sin oibleagáidí a chur ar mhonaróirí innealra atá sábháilte ann féin a dhearadh agus a thógáil (sábháilteacht trí dhearadh). Is éard atá i gceist leis an tionscnamh seo athbhreithniú a dhéanamh ar an Treoir maidir le hInnealra ionas gur féidir na cuspóirí a bhaineann leis a chomhlíonadh i gcónaí tríd an méid seo a leanas a dhéanamh: (i) ardleibhéal sábháilteachta agus cosanta a áirithiú d’úsáideoirí innealra agus do dhaoine eile atá ina chóngar; agus (ii) leibhéal ard muiníne as teicneolaíochtaí nuálacha digiteacha a chruthú i measc tomhaltóirí agus úsáideoirí, rud a áiritheoidh cothrom iomaíochta d’oibreoirí eacnamaíocha agus a chaomhnóidh iomaíochas earnáil an innealra sna margaí digiteacha domhanda.

Príomhspreagaí sábháilteachta d’úsáideoirí innealra san Aontas is ea an Treoir maidir le hInnealra. Mar a luadh cheana, príomhchuspóirí na Treorach maidir le hInnealra is ea leibhéal ard cosanta sláinte agus sábháilteachta a áirithiú do na húsáideoirí sin, agus saorchúrsaíocht innealra san Aontas a cheadú. Go háirithe, cuidíonn an Treoir maidir le hInnealra le costais shóisialta a laghdú trí thionóiscí a d’fhéadfadh a bheith mar thoradh ar úsáid innealra a chosc. Príomhréasúnaíocht le treoir maidir le hinnealra ar leibhéal an Aontas is ea comhchuibhiú a sholáthar ar fud na mBallstát de réir Airteagal 114 CFAE. Aon athrú a dhéanfar ar raon feidhme nó ar cheanglais na Treorach maidir le hInnealra, ní mór é a dhéanamh ar leibhéal an Aontais ionas nach ndéanfar an margadh a shaobhadh ná bacainní a chur roimh shaorghluaiseacht táirgí ná an bonn a bhaint de chosaint shláinte agus fholláine an duine.

Is cuid thábhachtach de thionscal na hinnealtóireachta í earnáil an innealra, agus tá sí ar cheann de na spreagaithe tionsclaíocha i ngeilleagar an Aontais. In 2017, chláraigh earnáil an innealra láimhdeachas EUR 663 bhilliún, táirgeacht EUR 609 mbilliún, agus breisluach EUR 191 bhilliún. B’fhiú EUR 503 billiún onnmhairí iomlána innealra agus trealaimh an Aontais, agus onnmhairíodh 49 % de sin chuig Ballstáit an Aontais (i.e. onnmhairí laistigh den Aontas), agus onnmhairíodh 51 % de chuig tíortha lasmuigh den Aontas (onnmhairí lasmuigh den Aontas).